Luol Deng

Luol Deng (g. 1985 m. balandžio 16 d.) – profesionalus krepšininkas iš Pietų Sudano. Nuo 2004 m. jis žaidžia NBA Čikagos „Bulls“ ekipoje ir atstovauja Jungtinės Karalystės vyrų krepšinio rinktinei.

Deng gimė 1985 m. balandžio 16 d. tuometiniame Sudane Vau mieste (dabar Pietų Sudanas). Jis yra dinkų etninės grupės narys. Visa Deng šeima pabėgo iš Sudano į Egiptą, norėdami išvengti antrojo Sudano civilinio karo. Kai jų šeima gavo politinį prieglobstį, jie išvyko į Jungtinė Karalystę, Londoną. Ten Luol pradėjo žaisti krepšinį ir būdamas 13 metų žaidė to amžiaus JK rinktinėje. Europos jaunučių čempionate Deng vidutiniškai per rungtynes pelnydavo po 40 taškų ir atkovodavo po 14 kamuolių. Jis tapo naudingiausio turnyro žaidėju.

Būdamas 14 metų Deng persikėlė į JAV ir pradėjo žaisti Naujojo Džersio Bleiro akademijos komandoje. Baigęs akademiją Deng įstojo į Duke universitetą.

Po metų 2004 m. jis debiutavo NBA naujokų biržoje. 7-tu šaukimu jį pasirinko Finikso „Suns“ komanda, kuri iš karto žaidėją perleido Čikago „Bulls“ klubui.

2010–2011 m. NBA sezone vidutiniškai Deng pelnydavo po 17,4 taško. Kartu su savo ekipa Deng nuėjo iki pat rytų konferencijos finalo, kuriame 1-4 pralaimėjo Majamio „Heat“ ekipai.

Kadangi nuo pat vaikystės Deng žaidė JK rinktinėse, tad suaugusiųjų čempionatuose jis taip pat atstovauja šiai šaliai. Kadangi Pietų Sudanas tapo nepriklausoma valstybė 2011 m. liepos 9 dieną, Deng ateityje galės atstovauti savo gimtajai šaliai.

Pietų Sudano krepšininkai